2. ΑΠΟΦΑΣΙΣ ΥΠΟΥΡΓΟΥ ΕΜΠΟΡΙΟΥ Αριθ.Κ4/1123 της 27Αυγ./29 Σεπτ. 1977 (ΦΕΚ Β΄ 953) Περί επιβολής εισφοράς επί των Ασφαλίστρων αυτοκινήτου υπέρ του Ταμείου Εθνικής Οδοποιϊας. Έχοντες υπόψη: 1.Τις διατάξεις του Νόμ. 400/1976 «περί Υπουργικού Συμβουλίου και Υπουργείων». 2.Τις διατάξεις του Π.Δ. 607/1976 «περί Οργανισμού του Υπουργείου Εμπορίου». 3.Τις διατάξεις του άρθρ. 38 του Νόμ. 489/1976 «περί υποχρεωτικής ασφαλίσεως της εξ ατυχημάτων αυτοκινήτων αστικής Ευθύνης», αποφασίζουμε: 1.Επιβάλλουμε υπέρ του Ταμείου Εθνικής Οδοποιϊας εισφορά 1% επί των καθαρών ασφαλίστρων του Κλάδου αυτοκινήτων, το έσοδο της οποίας θα χρησιμοποιείται αποκλειστικά για τη «Σήμανση» του Εθνικού και Επαρχιακού δικτύου της χώρας. 2.Η εισφορά αυτή αναγράφεται κεχωρισμένα στο Ασφαλιστήριο Συμβόλαιο και βαρύνει τους ασφαλισμένους. 3.Οι Ασφαλιστικές Εταιρείες υποχρεώνονται, εντός μηνός από το τέλος κάθε τριμήνου, να αποδίδουν στο Ταμείο Εθνικής Οδοποιϊας τις εισφορές που έχουν εισπραχθεί για λογαριασμό του εντός του τριμήνου. 4.Η απόφαση αυτή, που θα αρχίσει να ισχύει από 1 Οκτ. 1977 να δημοσιευθεί στην Εφημερίδα της Κυβερνήσεως. Βλ. και την Κ3/10417/97 (ΦΕΚ Β΄1086), απόφ. Υπ. Ανάπτυξης, κατωτ. αριθ.15. 